William Shakespeare, *Hamlet*

**Predstavite poetiku djela *Hamlet*.**

- renesansna tragedija u 5 činova; izmjena stihova i proze

- pripada drugom razdoblju Shakespeareova stvaralaštva; velikim tragedijama

- elizabetansko kazalište (kraj. 16. i početak 17. stoljeća)

- u središtu je usmjerenost na čovjeka: lik kraljevića Hamleta, njegova psihološka karakterizacija i unutarnji sukobi

- lik je tipični renesansni čovjek: svestran, obrazovan, kritičan prema stvarnosti

SADRŽAJ:

Nakon smrti danskoga kralja Hamleta kraljeva supruga Gertruda udala se za njegova brata Klaudija, nakon samo dva mjeseca. Klaudije postaje novi kralj. Danski princ Hamlet, nakon što ga prijatelj Horacije izvijesti da se noću na straži pojavljuje duh njegova oca, razgovara s duhom i doznaje da je njegova oca otrovao vlastiti brat Klaudije. Duh govori Hamletu da ga osveti – osuđen je obilaziti noću, a danju biti u ognju sve dok ga plamen ne očisti od grijeha koje je počinio te da je ubijen dok je u vrtu spavao. Verzija za dvorane je ta da ga je ujela zmija. Isto tako, sinu otkriva stričeve spletke te od toga trena Hamlet živi samo za osvetu, pravi se ludim, što svi tumače ljubavlju prema Ofeliji, kćeri kraljeva komornika Polonija.

Na dvor stiže glumačka skupina. Kako bi provjerio je li ono što mu je očev duh rekao istina, Hamlet nalaže glumcima da izvedu predstavu *Mišolovka* s prizorima koji prikazuju kako je kraljev brat ubio kralja i zaveo njegovu ženu. Klaudije, ne mogavši odgledati predstavu do kraja, odlazi, što je Hamletu potvrda da je on ubio njegova oca.

Nakon predstave, u kraljičinoj sobi, Hamletov razgovor s majkom prekida šuškanje iza zastora. Misleći da se Klaudije skriva prisluškujući njihov razgovor, Hamlet mačem nasrne na zastor, otkrivajući pritom da je ubio Polonija. Nakon toga, stric ga odlučuje poslati u Englesku, u smrt, ali se Hamlet uspijeva spasiti i vraća se i to na dan Ofelijina pogreba. Ona se ubila zbog očaja i tuge nakon očeve smrti i neuzvraćene Hamletove ljubavi. Zbog svega toga poludjela je i utopila se u rijeci.

Polonijev sin, Laert, vraća se iz Francuske na sestrin pokop i želi osvetiti očevo ubojstvo i sestrinu smrt. S Klaudijem, koji mu objašnjava da je Hamlet ubio Polonija, smišlja urotu. Dogovaraju se da kralj organizira natjecanje u mačevanju između Hamleta i Laerta – u kojemu će Laertov mač biti natopljen otrovom, a u jedan od pehara za okrepu boraca, koji će biti namijenjen Hamletu, Klaudije će također uliti otrov kako bi bio siguran da će Hamlet umrijeti. Za vrijeme mačevanja Hamlet i Laert rane jedan drugoga, a Laert, prije no što izdahne, Hamletu otkriva kraljevu urotu s mačevima i peharima.

Gertruda greškom popije iz otrovnog pehara te umire, a Hamlet, prije no što i sam premine, ubada Klaudija mačem. Hamlet umirući moli prijatelja Horacija da svijetu ispriča pravu istinu.

Na kraju ulazi norveški kraljević Fortinbras, koji ima pravo na kraljevstvo te odlučuje odati počast Hamletu i tragedija završava posmrtnom koračnicom.

Sličnost s Fortinbrasom – i on želi osvetiti smrt svojega oca kojeg je ubio još Hamletov otac i prisvojio dio zemlje. On je vrlo odlučan u želji da dođe do Danske i do najmanjeg komadićka zemlje.

**Portretirajte lik kraljevića Hamleta na temelju djela u cjelini.**

**HAMLET** – danski kraljević, student, svestrano obrazovan (poznavatelj umjetnosti, osobito kazališta, odličan mačevalac, verbalno vrlo dominantan, elokventan. Često će načinom govora pokazati prijezir prema svijetu u kojem živi.

Njegov se život mijenja nakon razgovora s Duhom svojega oca koji mu otkriva kako je zapravo umro i traži da ga sin osveti. Otada dolazi do izražaja Hamletova osobnost puna proturječja. S jedne strane traži potvrdu da je Duhova tvrdnja točna i organizira predstavu Mišolovka, a s druge strane osvetu odgađa, promišlja o smislu životu u mnogobrojnim monolozima i solilokvijima (razgovor s samim sobom). Postaje ciničan i zajedljiv i prema Ofeliji, kćeri kraljeva komornika u koju je bio zaljubljen. Odnos prema njoj mijenja se i zbog razočaranja u majku. Naime, ona se brzo preudala nakon očeve smrti.

Neodlučnost postaje njegovo glavno obilježje, a trajna sumnja dovodi ga do toga da počne sumnjati i u svoj zdrav razum.

Jedino svjetlo u njegovu životu je prijateljstvo s Horacijem, koje je dokaz da pozitivne ljudske vrijednosti još nisu nestale.

Tragičan je lik koji nosi tragičnu krivnju jer traži pravdu i istinu djelujući u korist cijele zajednice, svjesno stradava zbog svojeg ideala.

- **HAMLET - LAERT** (Polonijev sin, Ofelijin brat) – i jedan i drugi žele osvetiti se ubojici svoga oca te dokazati istinu – ***STRUKTURA ZRCALA***

- Način osvete – Hamlet najprije glumi ludilo, a njegova majka i stric tumače to ljubavlju prema Ofeliji. Odglumljeno ludilo posljedica je Hamletova razočaranja u svijem u kojem živi, u njegove temeljne vrijednosti (ljubav) i u druge ljude (osobito u majku)

- Predstavom Mišolovka ili Ubojstvo Gonzaga Hamlet nastoji izazvati stričevu reakciju: priznanje za vlastiti čin. U tome i uspijeva, iako to nije završetak drame

- **PREDSTAVA U PREDSTAVI (Mišolovka)**  - vrhunac dramske radnje

Često je isticana kao osobito važan i zanimljiv postupak koji je imao utjecaja na kasniji razvoj dramske umjetnosti. Taj je postupak moguće protumačiti i kao sažeti izraz renesansnog svjetonazora (filozofskog, teološkog…), ali može se i povezati i s antikom, učestalim motivima u zapadnoeuropskoj književnosti, srednjovjekovljem i renesansom

- S jedne strane, umanjena predstava umanjena je replika i zrcalni odraz središnjeg motiva (ocoubojstva) primarne predstave, a jedan od tradicionalnih motiva u literaturi još od antike upravo je metafora zrcala – ta se metafora javlja u drugom prizoru 3.čina, neposredno prije izvedbe umetnute predstave, kada Hamlet, obraćajući se glumcu, kaže da je „svrha gluma“ i u početku i sada bila i jest da drži zrcalo prirodi. To se može shvatiti kao svrhu umjetnosti kao oponašanja i odražavanja zbilje, zrcaljenja. No, može se reći i da predstava u predstavi služi i za preispitivanje granica umjetnosti i zbilje.

- Postupak predstave u predstavi može se povezati s još jednim motivom - **metaforom svijeta kao pozornice ili svijeta kao kazališta**. To može biti protumačeno kao izraz shvaćanja svijeta i života kao tragedije/komedije u kojoj svatko od nas igra svoju ulogu. Odnosno, svjetonazora po kojemu je čovjek lutka u rukama Boga ili sudbine, a to je vezano uz Hamletovu dvojbu. Ta predstava sama je po sebi iluzija, ali su istiniti temeljni problemi koje prikazuje. U predstavi se ustvari zrcali svijet. Taj svijet koji Hamlet prikazuje zao je, pun zapletenih odnosa, mjesto u kojem se pojedinac teško snalazi. Problemi s kojima se čovjek suočava su: osveta, ubojstvo, ljubav, prijateljstvo, preljub, brak, vlast. Dakle, Hamlet govori i o nama i o našoj stvarnosti

- Može se onda reći da predstava u predstavi, budući da reproducira i oponaša odnos publike prema prvoj predstavi, pa time oni koji su za stvarnu publiku likovi, umetanjem predstave i sami postaju publika, promatrači, postavlja se pitanje koja je zbilja „prava“ (TOTUS MUNDUS AGIT MISTRIONEM – čitav svijet glumi; što je pisalo na zastavi Shakespeareova kazališta The Globe)

- TRAGIČAN ZAVRŠETAK – ukazuje na nemoć pojedinca da iskorijeni zlo (Hamlet), ali i optimističan stav da zlo mora biti kažnjeno (Klaudije). Horacije mora, po Hamletovoj želji, svijetu ispričati istinu, ali i svjedočiti o ljepoti i vrijednosti istinskoga prijateljstva

- JEZIK I STIL – djelo je prožeto snažnim emocijama, ali i dubokom misaonošću, zbog čega stihovi ove tragedije ostaju aktualni i za suvremenog čitatelja; duhovitost koja se pojavljivala i u najozbiljnijim tragedijama

- Shakespeare je svjedok svoga vremena, ali i ljudskih društvenih problema uopće: spoznaje o problemima zemlje, vladara, naroda i o njihovim međusobnim odnosima

**AKTUALNOST/SVEVREMENOST TEME**

Tragedija u kojoj se sudbinom danskog kraljevića Hamleta zapravo raspravlja o osnovnim pitanjima ljudske egzistencije – o pravdi i krivnji, životu i smrti, ljubavi i mržnji, vjernosti i izdaji, odnosno, o mogućnostima spoznaje apsolutne istine i djelovanja u skladu s njom.

SADRŽAJNA ANALIZA NEKIH MONOLOGA (*BITI ILI NE BITI*)

- Hamlet je neodlučan, on dvoji o životu i smrti. Život je za njega izgubio svu ljepotu. Svijet je, kako ga on vidi, poput labirinta u kojem se čovjek ne snalazi. Na lutanje i usamljenost osuđen je zbog spoznaje da su nestale gotovo sve prave, istinske vrijednosti. Zato je možda i nelogično da na kraju monologa ističe svoju spremnost da - živi. Ipak, osnovni razlog koji ga navodi na taj odabir je strah od nepoznatog, strah od smrti. Tako on postaje običan, preplašen čovjek koji se na kraju osvećuje i spreman je umrijeti iz ravnodušnosti prema životu iz gnjeva prema stricu

- „Biti ili ne biti, to je pitanje!“ – stvara niz filozofskih misli i stvaralačkih mogućnosti. Upućuje na borbu sa samim sobom jer Hamletova je najveća bitka s njim samim i pitanjem u njemu, biti ili ne biti, učiniti ili ne, ubiti ili ne. načinom kako je izrekao pitanje poopćio je svoj osobni slučaj, podigao ga na višu razinu: svoju sudbinu izjednačio je sa sudbinama svih ljudi ovoga svijeta. Izlaz iz životnih teškoća, razmišlja Hamlet, čovjek bi mogao potražiti u samoubojstvu, ali ga od takvog čina sprječava strah od života poslije smrti, a taj bi život mogao biti gori od ovoga sadašnjeg u kojemu čovjek mora trpjeti. Odgovoriti na to pitanje u potpunosti nemoguće je, ali možemo se približiti spoznaji Hamletove dvojbe: ubiti ili ne – strica, odnosno, počiniti samoubojstvo ili ne, tj. prihvatiti život onakvim kakav je ili ne i mnoga druga.

- **DRAMSKI SUKOBI:**

**Hamlet - Klaudije** – „Nešto je trulo u državi Danskoj“ – Klaudije je ubojica čiji zločin mora biti kažnjen. Loš je vladar jer dvorom vladaju udvorništvo i spletke (pomoću ljudi na dvoru i planira Hamletovo ubojstvo)

**Hamlet – Gertruda** (majka) – odraz njegova razočaranja njome vidi se u njegovu odnosu prema Ofeliji, koju dovodi do ludila i tjera u smrt. Hamlet prezire majku jer je izdala njegova oca i svoj prezir prema njoj prenosi na cijeli ženski rod („Krhkosti, ime ti je žena!“)

**Hamlet - svijet** – duboko je razočaran ljudima i svijetom; živi u nesavršenom svijetu u kojemu vladaju nepravda, zavjera, licemjerje, laž… U monolozima razmišlja o osnovnim pitanjima ljudske egzistencije

**Unutarnji Hamletov sukob** – Hamlet jedini spoznaje pravu bit svijeta i čovjeka, ali istodobno je pun dvojbi kako se boriti protiv zla. Davši obećanje Duhu on želi ipraviti nepravdu u svijetu i kazniti zločin, ali je svjestan da za to mora počiniti novi zločin i zbog toga je neodlučan. Vrhunac njegovih dvojbi označava izreka „Biti ili ne biti“. Zbog neodlučnosti, pasivnosti, Hamlet je razočaran samim sobom. Za njegovu dvojbu nema rješenja i drama zato završava tragično.

**Hamlet – Ofelija** – ne znajući istinu zbog čega se Hamlet pravi ludim, njegove joj se riječi čine suludim („Ja sam vas jednoć ljubio. / Nisam vas ljubio.“) i ne prepoznaje da su njegove riječi zapravo šifrirane poruke o svijetu i životu, nastale kao plog dubokog razočaranja u svoje bližnje i sve vrijednosti u koje je do tada vjerovao

- PORUKA – Hamletov tragičan završetak ukazuje na nemoć pojedinca da iskorijeni zlo u svijetu, ali likovima Horacija (prijatelja) i norveškog vladara Fortinbrasa istina i pravda ipak pobjeđuju. Hamlet na samrti traži da Horacije kaže istinu o Klaudijevu zločinu, a Fortinbras će postati novi kralj, čime će se ispraviti davno počinjena nepravda.

- Za razliku od gledatelja 17.st., koji su uglavnom vjerovali u duhove, današnji čitatelji Duha mogu shvatiti na različite načine: kao oblik Hamletove podsvijesti ili intuicije, ali i kao utjelovljenje glasina koje su kružile o iznenadnoj kraljevoj smrti.